ΑΠΟΦΑΣΗ ΤΗΣ ΕΠΙΤΡΟΠΗΣ

της 5ης Αυγούστου 1999

για την αποδέσμευση του ελάχιστου αποθέματος που κατέχεται από τις επιχειρήσεις ζάχαρης οι οποίες είναι εγκατεστημένες στην Ελλάδα, για τον εφοδιασμό των περιοχών της στο διάστημα μεταξύ 1ης Αυγούστου και 30ής Σεπτεμβρίου 1999

[κοινοποιηθείσα υπό τον αριθμό Ε(1999) 2585]

(Το κείμενο στην ελληνική γλώσσα είναι το μόνο αυθεντικό)

(1999/552/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1785/81 του Συμβουλίου, της 30ής Ιουνίου 1981, περί κοινής οργανώσεως αγοράς στον τομέα της ζάχαρης(1), όπως τροποποιήθηκε τελευταία από τον κανονισμό (ΕΚ) αριθ. 1148/98(2), και ιδίως το άρθρο 12 παράγραφος 3,

Εκτιμώντας:

(1) ότι, για να εξασφαλισθεί ο κανονικός εφοδιασμός του συνόλου ή μίας από τις περιοχές της Κοινότητας, προβλέπεται η μόνιμη υποχρέωση να διατηρείται, στο ευρωπαϊκό έδαφος της Κοινότητας, ένα ελάχιστο απόθεμα από κάθε επιχείρηση παραγωγής ζάχαρης ή ραφιναρίσματος ζάχαρης·

(2) ότι το άρθρο Ι του κανονισμού (ΕΟΚ) αριθ. 1789/81 του Συμβουλίου, της 30ής Ιουνίου 1981, περί καθορισμού των γενικών κανόνων σχετικά με το καθεστώς ελάχιστου αποθέματος στον τομέα της ζάχαρης(3), όπως τροποποιήθηκε τελευταία από τον κανονισμό (ΕΚ) αριθ. 725/97(4), καθόρισε το όριο του ελάχιστου αποθέματος που πρέπει να διατηρείται, ανάλογα με την περίπτωση, σε 5 % της παραγωγής που πραγματοποιείται στο πλαίσιο της ποσόστωσης Α ή σε 5 % της ποσότητας της ζάχαρης που ραφινάρεται κατά τη διάρκεια των δώδεκα μηνών που προηγούνται του σχετικού μήνα·

(3) ότι, δυνάμει του άρθρου 12 παράγραφος 1 του κανονισμού (ΕΟΚ) αριθ. 1785/81, το ποσοστό αυτό δύναται να μειωθεί· ότι το άρθρο 4 του κανονισμού (ΕΟΚ) αριθ. 1789/81 ορίζει ότι, όταν ο εφοδιασμός της Κοινότητας δεν εξασφαλίζεται πλέον υπό κανονικές συνθήκες, δύναται να προβλεφθεί ότι ο ενδιαφερόμενος απαλλάσσεται εν όλω ή εν μέρει από την υποχρέωση διατήρησης σε απόθεμα του εν λόγω ποσοστού ζάχαρης· ότι, με τον κανονισμό (ΕΚ) αριθ. 1436/96 της Επιτροπής(5), το ποσοστό αυτό μειώθηκε σε 3 %·

(4) ότι οι περιοχές παραγωγής τεύτλων στην Ελλάδα επλήγησαν από κακές καιρικές συνθήκες, λόγω των οποίων καθυστέρησε η συγκομιδή στο πλαίσιο της νέας περιόδου εμπορίας 1999/2000· ότι υφίσταται, κατά συνέπεια, συγκυριακό έλλειμμα στις εν λόγω περιοχές, για τον εφοδιασμό τους στο μεσολαβούν διάστημα μεταξύ Αυγούστου και Σεπτεμβρίου 1999·

(5) ότι, για να διασφαλιστεί αυτός ο εφοδιασμός υπό ομαλές συνθήκες, και λαμβανομένου υπόψη του επείγοντος χαρακτήρα της κατάστασης, πρέπει να αποδεσμευθεί το ελάχιστο απόθεμα που κρατείται από τις βιομηχανίες ζάχαρης που είναι εγκατεστημένες στην Ελλάδα, μηδενίζοντας το ποσοστό που εφαρμόζεται για τις βιομηχανίες αυτές όσο χρόνο χρειάζεται, εν αναμονή της νέας παραγωγής στο πλαίσιο της περιόδου εμπορίας 1999/2000·

(6) ότι η επιτροπή διαχείρισης ζάχαρης δεν γνωμοδότησε εντός της προθεσμίας που έθεσε ο πρόεδρός της,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Κατά παρέκκλιση του άρθρου 1 παράγραφος 2 του κανονισμού (ΕΚ) αριθ. 1436/96, για την περίοδο από την 1η Αυγούστου έως τις 30 Σεπτεμβρίου 1999, τα ποσοστά που προβλέπονται στο άρθρο 1 του κανονισμού (ΕΚ) αριθ. 1436/96 μειώνονται σε 0 % για τις βιομηχανίες ζάχαρης που είναι εγκατεστημένες στην Ελλάδα.

2. Από την 1η Οκτωβρίου 1999, τα ποσοστά που προβλέπονται στο άρθρο 1 στοιχεία α) και β) του κανονισμού (ΕΟΚ) αριθ. 1789/81 μειώνονται σε 3 % για τις βιομηχανίες ζάχαρης που είναι εγκατεστημένες στην Ελλάδα.

Άρθρο 2

Η παρούσα απόφαση απευθύνεται στην Ελληνική Δημοκρατία.

Βρυξέλλες, 5 Αυγούστου 1999.

Για την Επιτροπή

Monika WULF-MATHIES

Μέλος της Επιτροπής

(1) ΕΕ L 177 της 1.7.1981, σ. 4.

(2) ΕΕ L 159 της 3.6.1998, σ. 38.

(3) ΕΕ L 177 της 1.7.1981, σ. 39.

(4) ΕΕ L 108 της 25.4.1997, σ. 13.

(5) ΕΕ L 184 της 24.7.1996, σ. 27.